Man dood toe BMW in rivier belandDie bestuurder se liggaam het op onverklaarbare wyse op ŉ sementpaadjie langs die rivier beland (Foto: Port Elizabeth Traffic Update, Facebook) ŉ 47-jarige man is dood nadat hy Dinsdag vroegoggend beheer oor sy motor verloor en dié in die Swartkopsrivier in Gqeberha (Port Elizabeth) in die Oos-Kaap beland het. Volgens die polisie het die motor deur padversperrings langs ŉ brug oor die rivier gery en in die water beland. Die polisie het die man, geïdentifiseer as Kayalethu Kabane, se liggaam op ŉ sementpaadjie langs die rivier gevind. Dit is in dié stadium nie duidelik hoe sy liggaam daar beland het nie. Kabane het glo beheer oor sy swart BMW verloor en teen ŉ padversperring gebots (Foto: Port Elizabeth Traffic Update, Facebook) Volgens kapt. Gerda Swart, polisiewoordvoerder, het die ongeluk omstreeks 00:20 op die N2 by die Swartkopsriviermondbrug by Blue Water Bay plaasgevind. “Kabane het glo beheer oor sy swart BMW verloor en teen ŉ padversperring gebots.” Die voertuig is dwars deur die padversperring en het in die rivier beland. “Die omstandighede wat tot die ongeluk gelei het, word nog ondersoek.” Volgens Swart ondersoek die polisie ŉ saak van strafbare manslag. “Dit is die standaardklag as iemand op onnatuurlike wyse sterf.” Kabane se familie is intussen van sy dood in kennis gestel.